stanford-oval/wikipedia huggingface dataset:
National Football League
Pelikausi

NFL:n pelikausi kestää elokuusta kalenterivuoden yli helmikuuhun. Näytösottelut pelataan elokuussa, runkosarja syyskuusta joulukuuhun ja pudotuspelit tammikuussa. Pelikauden nimeämisestä aiheutuu helposti sekaannusta, sillä esimerkiksi kauden 2006 pudotuspelit pelattiin vasta tammikuussa 2007. Tällöin puhutaan yleisesti kauden 2006 pudotuspeleistä, mutta termi vuoden 2007 pudotuspelit tarkoittaa samaa asiaa. Yhtenäisyyden vuoksi englanninkielinen NFL-aiheinen kirjallisuus sekä media pyrkii käyttämään termiä "kausi", ei termiä "vuosi". Selvyyden vuoksi loppuottelu Super Bowl merkitään roomalaisin numeraalein, ei vuosiluvun mukaan (esimerkiksi Super Bowl XLI).
Pelikausi > Exhibition- eli näytösottelut

Ennen varsinaisen runkosarjan alkua NFL-joukkueet pelaavat neliviikkoisen, neljän ottelun harjoituskauden (engl. preseason, virallisesti exhibition games). Otteluissa on tarkoitus peluuttaa lähinnä varamiehistöjä ja antaa tulokkaille näyttömahdollisuuksia ennen kuin NFL:n harjoitusleirien jäljiltä joukkueita pienennetään runkosarjaa varten 53 pelaajaan per joukkue.
Pelikausi > Runkosarja

| Runkosarjan ottelumäärien kehitys |
| --- | --- |
1935–1936: 12 ottelua
1937–1942: 11 ottelua
1943–1945: 10 ottelua
1946: 11 ottelua
1947–1960: 12 ottelua
1961–1977: 14 ottelua
1978–1981: 16 ottelua
1982: 9 ottelua (pelaajien lakko)
1983–1986: 16 ottelua

1987: 15 ottelua (pelaajien lakko)
1988–1989: 16 ottelua
1990–2020: 16 ottelua
2021–: 17 ottelua
Varsinainen pelikausi (engl. regular season) alkaa syyskuun alussa, Labor Dayn jälkeisenä torstaina nk. NFL Kick Off -ottelulla, ja kestää 17 viikkoa eli kierrosta. Runkosarjan ottelut käydään enimmäkseen sunnuntai-iltapäivisin ja -iltaisin. Joka kierroksella pelataan myös yksi valtakunnallisesti televisioitu maanantai-illan ottelu (vuodesta 1970 lähtien nimellä Monday Night Football).
Muutamia ylimääräisiä järjestelyjä muuten säännölliseen aikatauluun aiheuttavat juhlapyhät sekä yliopistojalkapallon (engl. college football) kausi. Kaksi Thanksgiving- eli kiitospäivän ottelua pelataan aina torstaina ja kotijoukkueina ovat perinteen mukaisesti Detroit Lions sekä Dallas Cowboys vierasjoukkueiden vaihdellessa. Noin kolme viikkoa ennen NFL:n runkosarjan päätöstä ohjelmaan lisätään otteluja lauantai-iltapäiviksi ja -illoiksi, kun yliopistojen runkosarja on jo päättynyt ja jäljellä ovat enää vuodenvaihteen jälkeen pelattavat yliopistojen loppuottelut (nk. bowl games tai Bowl Championship Series).
Runkosarjassa kaikki joukkueet pelaavat 16 ottelua – kauteen sisältyy siis yksi vapaa viikko kullekin joukkueelle – ennalta määrätyn kaavion mukaisesti:
Koti- ja vierasottelut oman divisioonan joukkueita vastaan (6 ottelua).
Ottelut oman konferenssin muun divisioonan neljää joukkuetta vastaan, kolmen vuoden syklissä (4 ottelua).
Ottelut toisen konferenssin divisioonan neljää joukkuetta vastaan, neljän vuoden syklissä (4 ottelua).
Kaksi edellisen vuoden sijoituksiin perustuvaa konferenssin sisäistä ottelua (2 ottelua). Näissä otteluissa vastustajina ovat niiden kahden divisioonan, joita vastaan ei 2. kohdassa ole määrä pelata, samalle sijaluvulle sijoittuneet joukkueet.
Tämä kaavio on voimassa vuosina 2002–2009, ja siinä kaikki joukkueet pelaavat kahdeksan vuoden aikana vähintään kaksi kertaa (koti- ja vierasottelun) kaikkia muita liigan joukkueita vastaan.
Pelikausi > Pudotuspelit

Runkosarjan päätyttyä joulukuun lopussa (tai tammikuun ensimmäisinä päivinä) alkaa play off -kausi (engl. postseason), johon pääsee molemmista konferensseista 7 joukkuetta: divisioonien voittajat ja kolme seuraavaksi parasta joukkuetta voitto-tappio -suhteen perusteella. Pudotuspelit pelataan konferenssien sisäisinä kerrasta-poikki –periaatteella, ja niiden perusteella ratkaistaan konferenssien mestaruudet. Ensin pudotuspeleihin selviytyneistä kolme vähiten pisteitä runkosarjassa kerännyttä (molemmissa konferensseissa) joukkuetta ja kolme vähiten pisteitä kerännyttä divisioonien voittajajoukkuetta pelaavat siten että 2. pelaa 7. vastaan, 3. pelaa 6. vastaan ja 4. pelaa 5. vastaan. Sitten ottelunsa voittaneet ja runkosarjan paras joukkue pelaavat keskenään niin, että jälleen eniten pisteitä kerännyt pelaa vähiten kerännyttä vastaa jne. Lopulta näiden kahden ottelun voittajat pelaavat keskenään pääsystä Super Bowliin.
Pelikausi > Super Bowl

AFC-konferenssin mestarin ja NFC-konferenssin mestarin kesken pelataan helmikuun ensimmäisenä sunnuntaina NFL:n loppuottelu eli Super Bowl.
Pelikausi > Pro Bowl

Pro Bowl on NFL-liigan tähdistöottelu, joka pelataan AFC:n ja NFC:n välillä. Se siirrettiin vuonna 2010 pelattavaksi viikkoa ennen Super Bowlia, kun se aiemmin pelattiin Super Bowlin jälkeen. Ottelu on pääasiallisesti pelattu vuodesta 1980 Honolulun Aloha Stadiumilla. Se pelattiin Floridassa 2010 ja Arizonassa 2015.
NFL Draft eli pelaajien värväystilaisuus

Suurin osa NFL:n pelaajista on värvätty Yhdysvaltojen eri yliopistoista. NFL järjestää joka huhtikuussa kolmipäiväisen värväystilaisuuden, jossa seitsemän kierroksen aikana joukkueet valitsevat ehdokkaaksi asetettuja yliopistopelaajia. Ennen vuotta 2010 tilaisuus oli kaksipäiväinen ja se ajoittui aina viikonlopulle. Vuonna 2010 tilaisuus oli kolmipäiväinen ja ensimmäinen varauskierros järjestettiin torstai-iltana parhaaseen televisionkatseluaikaan, toinen ja kolmas varauskierros perjantai-iltana ja kierrokset 4.–7. lauantaina aamupäivällä.
Kaikki NFL-joukkueet osallistuvat tilaisuuteen ja jokaiselle joukkueelle on annettu kullekin kierrokselle varausnumero edellisen vuoden sarjamenestyksen perusteella. Pienimmällä numerolla eli kierroksen ensimmäisenä valitsee joukkue, jolla on edellisellä kaudella ollut eniten tappiota (ts. huonoin voittoprosentti). Kierroksen viimeisenä valitsee Super Bowl -voittaja. NFL Draftin perimmäisenä ajatuksena on, että heikosti menestyneet joukkueet voivat parantaa mahdollisuuksiaan seuraavalla kaudella varaamalla yliopistojen parhaimmat NFL-tulokkaat ensin.
Värväysnumerot ovat samalla tavalla kauppatavaraa kuin NFL-pelaajatkin. Joukkueet voivat vaihtaa varausnumeroita keskenään esimerkiksi osana pelaaja- tai valmentajakauppoja tai vaikkapa vaihtaa kaksi suurempaa varausnumeroa yhteen pienempään. Varausnumeroilla on merkitystä sekä pelaajien jakautumiseen eri joukkueiden kesken että heidän uransa alkupalkkaan. Tavallisesti liigan ykkösvarauksen sopimus asettaa lähtötason peruspalkalle erilaisine bonuksineen, mitä agentit käyttävät ohjenuorana erityisesti ensimmäisellä kierroksella varattujen pelaajien palkkaneuvotteluissa.
Pelaajien numerointi

NFL:llä on tarkka järjestelmä pelaajien pelipaitojen numeroinnissa. Liigan otteluissa pelaajien numero ilmaisee heidän pelipaikkansa. Sääntö otettiin käyttöön 5. huhtikuuta 1973, jotta tuomareiden olisi helpompaa seurata pelaajia heidän pelipaikkansa mukaan. Numerointi helpottaa myös katsojia.
Pelaajien numerointi > Numerot pelipaikkojen mukaan

Pelinrakentajat: 1–19
Keskushyökkääjät: 20–49
Laitahyökkääjät: 10–19, 80–89
Sisemmät laitahyökkääjät: 80–89, 10–19 (40–49, jos kaikki em. numerot ovat käytössä)
Sentterit: 50–59 (60–79, jos kaikki em. numerot ovat käytössä)
Muut hyökkäyksen linjamiehet: 60–79
Puolustuksen linjamiehet: 60–79 ja 90–99
Tukimiehet: 50–59 ja 90–99
Puolustuksen takakentän pelaajat (kulmapuolustajat ja takapuolustajat): 20–49
Potkaisijat: 1–19
Vuoteen 2004 asti laitahyökkääjät saivat käyttää vain 80-alkuisia numeroita. NFL muutti sääntöä, jotta merkittävien pelaajien pelinumeroita voitaisiin ”jäädyttää”, kuten muissakin joukkuelajeissa. Lisäksi joukkueissa oli usein laitahyökkääjiä ja sisempiä laitahyökkääjiä niin monta, että 80-alkuisia numeroita ei yksinkertaisesti ollut enää vapaana. Laitahyökkääjä Keyshawn Johnson aloitti trendin valitessaan numerokseen 19 vuonna 1996, koska New York Jetsillä ei ollut enää 80-alkuisia numeroita. Vuonna 2004 NFL:n draftissa kolme ensimmäisenä valittua laitahyökkääjää valitsivat numerokseen 11. Kauden 2005 alussa NFL:ssä pelasi jo 30 laitahyökkääjää, joiden numerot olivat 10 ja 19 väliltä.
Vuoden 2006 kakkosvaraus, New Orleans Saintsin keskushyökkääjä Reggie Bush, esitti NFL:lle anomuksen, jossa hän pyysi saada käyttää yliopistoaikojensa numeroa 5. Hänen anomuksensa hylättiin ja saman tien alkoi keskustelu numerointijärjestelmän muuttamisesta hieman joustavammaksi yliopistosarjojen tapaan.
Vaikka hyökkäyksen linjamiehistä senttereiden pitäisi käyttää numeroita 50–59, he useimmiten päätyvät numeroihin 60–79 joukkueiden linjamiesten ja tukimiesten korkean lukumäärän takia.
NFL:n eri palkinnot

Vince Lombardi Trophy
Lamar Hunt Trophy
George S. Halas Trophy
NFL Most Valuable Player Award – NFL:n arvokkain pelaaja
NFL Coach of the Year Award – NFL:n vuoden valmentaja
NFL Offensive Player of the Year Award – NFL:n vuoden paras hyökkäyksen pelaaja
NFL Defensive Player of the Year Award – NFL:n vuoden paras puolustuksen pelaaja
NFL Offensive Rookie of the Year Award – NFL:n vuoden paras hyökkäyksen tulokaspelaaja
NFL Defensive Rookie of the Year Award – NFL:n vuoden paras puolustuksen tulokaspelaaja
Super Bowl MVP – Super Bowlin arvokkain pelaaja
NFL Comeback Player of the Year Award – NFL:n vuoden comeback-pelaaja
Walter Payton Man of the Year Award – NFL:n palkinto pelikentän ulkopuolella ansioituneelle henkilölle
Pro Bowlin arvokkain pelaaja
Liigan komissaarit

Presidentti Jim Thorpe (1920–1921)
Presidentti Joseph Carr (1921–1939)
Presidentti Carl Storck (1939–1941)
Komissaari Elmer Layden (1941–1946)
Komissaari Bert Bell (1946–1959)
vt. presidentti Austin Gunsel (1959–1960, Bellin kuoleman jälkeen)
Komissaari Alvin ”Pete” Rozelle (1960–1989)
Komissaari Paul Tagliabue (1989–2006)
Komissaari Roger Goodell (2006–)
Liigan komissaarit > Uuden komissaarin valinta

NFL:n ja NFL:n pelaajayhdistyksen välisen työehtosopimusneuvottelujen jälkeen maaliskuussa 2006 Paul Tagliabue ilmoitti siirtyvänsä eläkkeelle komissaarin tehtävistä heinäkuussa 2006. Huhtikuussa 2006 NFL asetti työryhmän valmistelemaan uuden komissaarin nimeämistä. Työryhmä esitteli ehdokkaat NFL-joukkueiden omistajien yhteisissä kokouksissa ennen äänestystä. Komitea koostui seitsemästä NFL-omistajasta: Jerry Richardson (Carolina Panthers), Woody Johnson (New York Jets), Jerry Jones (Dallas Cowboys), Robert Kraft (New England Patriots), Al Davis (Oakland Raiders), Lamar Hunt (Kansas City Chiefs) ja Mike McCaskey (Chicago Bears). Kahdeksas jäsen oli komitean puheenjohtaja Dan Rooney, Pittsburgh Steelersin omistaja.
Ehdokkaiden määrä rajattiin 185:stä ensin yhteentoista ja haastattelujen jälkeen viiteen 30. heinäkuuta omistajien tapaamisessa Detroitissa ja uusi komissaari valittiin 8. elokuuta 2006 kolmipäiväisessä kokoontumisessa Chicagossa. Tullakseen hyväksytyksi voittajaehdokkaalla oli oltava 22 joukkueen tuki 32:sta. Al Davisin mukaan kolmetuntinen äänestys oli ajoittain jopa riitaisa, mutta lopulta viidennessä äänestyksessä komissaariksi valittiin yksimielisesti äänin 32-0 Roger Goodell, NFL:n operatiivinen johtaja. Lopullinen yksimielisyys seurasi vasta, kun vähemmistössä olleet pienten markkina-alueiden NFL-omistajat lopulta taipuivat enemmistön edessä.
Goodellin vastaehdokkailla (asianajotoimisto Covington & Burlingin osakas Gregg Levy, asianajotoimisto Squire Sanders & Dempseyn osakas Frederick Nance, sijoitusyhtiö Fidelity Investmentsin operatiivinen johtaja ja hallituksen varapuheenjohtaja Robert L. Reynolds ja energiayhtiö Constellation Energyn toimitusjohtaja Mayo Shattuck) ei lopulta ollut paljonkaan mahdollisuuksia äänestyksessä.
Ennen kuin NFL:n virallinen valintaprosessi alkoi, julkisuudessa väläyteltiin muitakin ehdokkaita: NFL:n lakimies Jeff Pash, Atlanta Falconsin toimitusjohtaja ja pitkäaikainen liigavaikuttaja Rich McKay sekä Dick Cass, Baltimore Ravensin toimitusjohtaja. Yhdysvaltain entinen presidentti Bill Clinton ja ulkoministeri Condoleezza Rice nousivat myös esille eri medioissa, mutta kummankin ”ehdokkuus” oli lähinnä julkisuuden ruokkimaa poliittista peliä ja spekulointia.
NFL:n pääkonttorien sijainnit

Canton, Ohio (1920–1921)
Columbus, Ohio (1921–1941)
Chicago (1941–1946)
Philadelphia (1946–1960)
New York (1960–)
Hall of Fame eli NFL:n parhaat pelaajat

Pro Football Hall of Fame on oikeastaan NFL:n Hall of Fame eli museo Cantonissa, Ohion osavaltiossa. Museossa on esillä lajiin liittyviä historiallisia esineitä, mutta erityisesti kaikkien Hall of Fame -kunniamaininnan saaneiden pelaajien, valmentajien ja NFL-vaikuttajien pronssiset rintakuvat.
Erillinen valitsijakomitea asettaa joka vuosi ehdolle NFL:n historian parhaimpia pelaajia. Lopullisessa äänestyksessä valitaan vähintään kaksi, mutta ei enempää kuin kuusi uutta Hall of Famen jäsentä. Teoriassa jokainen pelaaja voidaan asettaa ehdokkaaksi sen jälkeen, kun hänen peliuransa päättymisestä on kulunut viisi vuotta. Ehdokkaaksi voidaan asettaa myös omistajia ja NFL:ssä merkittäviä toimijoita, kuten omistajia tai joukkueiden työntekijöitä.
Aiheesta muualla

Wikimedia Commonsissa on kuvia tai muita tiedostoja aiheesta .
NFL:n verkkosivu
NFL-tulokset
Jääpallon alle 19-vuotiaiden maailmanmestaruuskilpailut

Jääpallon alle 19-vuotiaiden maailmanmestaruuskilpailut on Kansainvälisen jääpalloliiton järjestämä alle 19-vuotiaiden miesten maajoukkueiden kansainvälinen jääpalloturnaus. Alle 19-vuotiaiden MM-kilpailut ovat jääpalloilun vanhimmat junioreiden MM-kilpailut, ja ne pelattiin ensimmäisen kerran vuonna 1968. Vuosien 1994 ja 1996 kilpailut pelattiin alle 20-vuotiaiden joukkueilla. Kilpailut järjestetään vuosittain.
Kilpailut ja mitalistit

| Vuosi | Isäntämaa | Mestari | Hopeaa | Pronssia |
| --- | --- | --- | --- | --- |
| 1968 |  Suomi |  Ruotsi |  Neuvostoliitto |  Suomi |
| 1970 |  Neuvostoliitto |  Neuvostoliitto |  Ruotsi |  Suomi |
| 1972 |  Norja |  Ruotsi |  Neuvostoliitto |  Norja |
| 1974 |  Ruotsi |  Neuvostoliitto |  Ruotsi |  Norja |
| 1976 |  Ruotsi |  Neuvostoliitto |  Norja |  Ruotsi |
| 1978 |  Neuvostoliitto |  Ruotsi |  Neuvostoliitto |  Suomi |
| 1980 |  Suomi |  Neuvostoliitto |  Ruotsi |  Suomi |
| 1982 |  Norja |  Ruotsi |  Suomi |  Neuvostoliitto |
| 1984 |  Ruotsi |  Ruotsi |  Neuvostoliitto |  Norja |
| 1986 |  Neuvostoliitto |  Neuvostoliitto |  Ruotsi |  Suomi |
| 1988 |  Suomi |  Ruotsi |  Neuvostoliitto |  Suomi |
| 1990 |  Norja |  Ruotsi |  Neuvostoliitto |  Suomi |
| 1992 |  Ruotsi |  Ruotsi |  Venäjä |  Norja |
| 1994 |  Venäjä |  Venäjä |  Ruotsi |  Suomi |
| 1996 |  Suomi |  Ruotsi |  Suomi |  Venäjä |
| 1998 |  Norja |  Venäjä |  Ruotsi |  Suomi |
| 2000 |  Ruotsi |  Ruotsi |  Venäjä |  Suomi |
| 2002 |  Venäjä |  Ruotsi |  Suomi |  Venäjä |
| 2004 |  Suomi |  Venäjä |  Ruotsi |  Suomi |
| 2006 |  Norja |  Ruotsi |  Venäjä |  Suomi |
| 2008 |  Ruotsi |  Venäjä |  Suomi |  Ruotsi |
| 2010 |  Venäjä |  Ruotsi |  Suomi |  Venäjä |
| 2012 |  Suomi |  Venäjä |  Ruotsi |  Norja |
| 2014 |  Norja |  Venäjä |  Suomi |  Ruotsi |
| 2016 |  Ruotsi |  Ruotsi |  Venäjä |  Suomi |
| 2017 |  Venäjä |  Venäjä |  Ruotsi |  Suomi |
| 2018 |  Norja |  Venäjä |  Ruotsi |  Norja |
| 2019 |  Venäjä |  Venäjä |  Ruotsi |  Suomi |
| 2020 |  Suomi |  |  |  |
| 2025 |  Ruotsi |  Ruotsi |  Suomi |  Norja |
Mitalitaulukko

| Sijoitus | Maa | Mestaruus | Hopeaa | Pronssia |
| --- | --- | --- | --- | --- |
| 1. |  Ruotsi | 15 | 11 | 3 |
| 2. |  Venäjä | 9 | 4 | 3 |
| 3. |  Neuvostoliitto | 5 | 6 | 1 |
| 4. |  Suomi | 0 | 7 | 15 |
| 5. |  Norja | 0 | 1 | 7 |
Koutajärvi (järvi Keiteleellä)

| Koutajärvi |
| --- | --- |
Valtiot:  Suomi
Maakunnat:  Pohjois-Savo
Kunnat:  Keitele
Koordinaatit:  63°08′48″N, 26°18′22″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Nilakan alue (14.73)
Laskujoki:  Koutajoki 
Järvinumero:  14.732.1.001
Mittaustietoja
Pinnankorkeus:  120,9 m  
Rantaviiva:  23,293 km  
Pinta-ala:  10,0337 km²  
Tilavuus:  0,03539603 km³  
Keskisyvyys:  3,53 m  
Suurin syvyys:  12 m  
Saaria:  1 
 fiKoutajärvi 
Koutajärvi  on Pohjois-Savossa Keiteleen kirkonkylästä alle kahden kilometrin etäisyydellä sijaitseva järvi.
Maantietoa

Järven pinta-ala on 1 000 hehtaaria eli 10 km². Se on 7,4 kilometriä pitkä ja 1,9 kilometriä leveä. Sen järvenselkä on avoin ja saareton. Järvellä on neljä selvästi erottuvaa niemeä, jotka ovat Talasniemi sen luoteispäässä, Tuliniemi järven länsirannalla järven puolivälissä, Maaherranniemi järven kaakkoispäässä ja sen vastarannalla oleva Kannasniemi. Järvessä on yksi saari, joka sijaitsee Kannasniemen ja Maaherranniemen kärkien välissä ja Etelälahden suulla.
Järvi on luodattu ja siitä on julkaistu syvyyskartat. Sen tilavuus on 35 miljoonaa m³ eli 0,035 km³. Järven keskisyvyys on 3,5 metriä ja suurin syvyys on 12 metriä. Syvin kohta sijaitsee järvenselän keskellä.
Järven rantaviivan pituus on 23 kilometriä. Sen rannat ovat pääasiassa metsämaata, mutta välissä on pitkiäkin peltorantoja. Peltomaiden yhteydessä on kiinteää asutusta, mutta niiden välissä sijaitsee lähes 50 vapaa-ajan asuntoa. Niille johtaa tiet Keiteleen keskustaajamasta tulevalta seututieltä 552, yhdysteiltä 16009 tai 16015. Vaikka Keiteleen kirkonkylä on varsin lähellä, ei sen taajama-alue ylety järven rantaan. Sen sijaan järven luoteisrannassa sijaitsee Koutajärven kylä, sen kaakkoispäässä Leppäselän kylä ja itärannassa Ikälänkylän kulmakunta.
Vesistösuhteet

Järvi sijaitsee Kymijoen vesistössä (vesistöaluetunnus 14) Rautalammin reitin valuma-alueen (14.7) Nilakan alueella (14.73), jonka Koutajoen valuma-alueeseen (14.732) järvi kuuluu. Järven vedenpinnan korkeus on 120,9 metriä mpy.
Järvi sijaitsee Rautalammin reitin latvoilla ja järvi saa kaiken veden omalta valuma-alueeltaan. Koutajärven alueella on kolme yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Saarijärvi (1 ha), joka laskee järven pohjoispäähän yhdeksän kilometrin päästä, Hetejärvi (156 ha), jonka luonnonsuojelualueelta laskee lyhyt Myllypuro länsirantaan, ja lopuksi Haapalampi (2 ha), jonka laskupuro lamminpuro laskee järven itärantaan.
Järven laskujoki Koutajoki lähtee järven kaakkoispäästä ja siihen yhtyy alussa Etelälammen (5 ha) lyhyt laskuoja. Koutajoki laskee Nilakkaan Tukiaisselän Jokilahteen. Rautalammin reitti laskee Rautalammin kautta Laukaaseen ja sieltä Jyväskylässä Päijänteeseen.
Columbus (Ohio)

| Columbus |
| --- | --- |

 lippu:  vaakuna

 Columbus
 Koordinaatit: 39°59′N, 82°59′W 
Valtio:  Yhdysvallat
Osavaltio:  Ohio
Piirikunta:  Franklin, Delaware, Fairfield
Hallinto:  
 – Pormestari:  Michael B. Coleman
Pinta-ala:  
 – Kokonaispinta-ala:  577,8 km²
 – Josta vettä:  15,4 km² (2,66 %)
Korkeus:  275 m
Väkiluku (2013):  822 553
 – Väestötiheys:  1 462,4 as./km²
 – Metropolialue:  1 967 066
Aikavyöhyke:  UTC−5 (kesäaika UTC−4)
Lempinimi::  The Arch City, The Discovery City, Arawak City
 
 www.columbus.gov 
Infobox OKVirheellinen NIMI-arvo: 
Columbus [kə'lʌmbəs] on Yhdysvaltain Ohion osavaltion pääkaupunki. Se sijaitsee osavaltion keskiosissa, ja se perustettiin vuonna 1812 osavaltion pääkaupungiksi. Hyvien liikenneyhteyksien varrella oleva kaupunki on kehittynyt Ohion suurimmaksi, vaikka se oli vielä 1930-luvulla osavaltion neljänneksi suurin. Columbuksessa oli vuonna 2013 tehdyn väestönmittauksen mukaan 822 553 asukasta ja sitä ympäröivällä kymmenen piirikunnan alueelle ulottuvalla suurkaupunkialueella noin kaksi miljoonaa. Osavaltion pääkaupunkina Columbuksen talouteen vaikuttaa suuresti osavaltion hallinto, mutta sen rinnalla kaupungin merkittävimpiä työnantajia ovat Ohion osavaltionyliopisto ja useat vakuutusalan yritykset. Columbuksen seuratuin urheilulaji on amerikkalainen jalkapallo, jonka yliopistosarjoissa pelaava Ohio State Buckeyes on voittanut useita kansallisia mestaruuksia.
Maantiede > Sijainti ja ilmasto

Columbus sijaitsee Ohion osavaltion keskiosissa Ohiojoen valuma-alueeseen kuuluvien Scioto- ja Olentangyjokien varrella. Yhdysvaltain väestönlaskentaviraston mukaan Columbuksen pinta-ala on noin 564 neliökilometriä.
Columbuksen ilmasto on vaihteleva, sillä siihen vaikuttavat sekä Kanadan keski- ja lounaisosista tulevat ilmamassat että Meksikonlahden ilma, joka ulottuu Columbukseen erityisesti kesäaikaan.
Hallinto

Columbuksen johdossa on pormestari ja seitsemänhenkinen kaupunginvaltuusto. Sekä pormestarin ja valtuuston jäsenten toimikausi kestää neljä vuotta. Columbuksen pormestariksi valittiin vuonna 2011 Michael B. Coleman, joka oli aloittanut tehtävässä jo vuonna 2000.
Talous

Columbuksen talouselämä on monipuolista, ja kaupungin talouteen vaikuttavat suuresti muun muassa osavaltion hallitus, koulutus, pankki- ja vakuutusala ja tutkimus. Monet vakuutusyhtiöt ovat keskittyneet kaupunkiin, ja Columbus onkin yksi Yhdysvaltain vakuutusalan merkittävimpiä keskuksia. Columbuksen alueen suurimmat työnantajat ovat Ohion osavaltionyliopisto ja Ohion osavaltio. Suurin yritys on rahoitusalalla toimiva JPMorgan Chase. Columbuksessa päämajaansa pitävistä yrityksistä kaupungissa eniten työllistävät rahoitusyhtiö Nationwide Mutual Insurance Company, vähittäiskaupassa toimiva L Brands ja finanssiyritys Huntington Bancshares.
Liikenne

Columbus sijaitsee kahden valtatien risteyskohdassa. Interstate 70 on merkittävin itä–länsi-suuntainen väylä ja Interstate 71 pohjois–etelä-suuntainen väylä. Valtateitä yhdistää kaupunkia ympäröivät kehätiet. Columbuksen aluetta palvelee myös kaksi kansainvälistä lentoasemaa, Port Columbuksen ja Rickenbackerin kansainväliset lentoasemat. Port Columbus sijaitsee 15 minuuttia itään kaupungin keskustasta, ja se on Yhdysvaltain koillisosien nopeimmin kasvavia lentoasemia. Sitä kautta kulkee päivittäin lähes 400 lentoa. Rickenbacker puolestaan on pääosin rahtiliikenteen keskus, ja se on Yhdysvaltain harvoja vapaatuotantoalueita.
Väestö

Yhdysvaltain vuoden 2010 väestönlaskennan mukaan Columbuksessa oli 787 033. Asukasluku oli kasvanut kymmenessä vuodessa 10,6 prosenttia. Columbus oli asukasluvulla mitattuna Yhdysvaltojen 15:nneksi suurin ja Ohion suurin kaupunki. Columbusta ympäröi kymmenen piirikunnan alueelle levittäytyvä suurkaupunkialue, jossa oli vuoden 2010 väestönlaskennassa noin 1,837 miljoonaa asukasta.
Kaupungissa sijaitsee Ohion osavaltionyliopisto, joka on tällä hetkellä Yhdysvaltojen suurin yksittäinen kampus.
| Columbuksen asukasmäärän kehitys |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Vuosi |  1840  |  1850  |  1860  |  1870  |  1880  |  1890  |  1900  |  1910  |  1920  |  1930  |  1940  |  1950  |  1960  |  1970  |  1980  |  1990  |  2000  |  2004  |
| Väestö | 6 048 | 17 882 | 18 554 | 31 274 | 51 647 | 88 150 | 125 560 | 181 511 | 237 031 | 290 564 | 306 087 | 375 901 | 471 316 | 539 677 | 564 871 | 632 910 | 711 470 | 730 008 |
| ±% | —     | +195.7% | +3.8% | +68.6% | +65.1% | +70.7% | +42.4% | +44.6% | +30.6% | +22.6% | +5.3% | +22.8% | +25.4% | +14.5% | +4.7% | +12.0% | +12.4% | +2.6% |
Urheilu

Columbuksen seuratuin urheilulaji on amerikkalainen jalkapallo, vaikka kaupungissa ei olekaan ammattilaisjoukkuetta. Ohion osavaltionyliopiston joukkue Ohio State Buckeyes kerää otteluihinsa lähes 100 000 katsojaa. Buckeyes on voittanut seitsemän kertaa Yhdysvaltain-yliopistomestaruuden. Kaupungissa pelaavia ammattilaisjoukkueita on jääkiekon NHL-liigassa pelaava Columbus Blue Jackets, jalkapallon MLS-liigassa pelaava Columbus Crew ja baseballin MLB-liigan farmisarjassa pelaava Columbus Clippers.
Columbuksessa järjestetään vuosittain Arnold Sports Festival -niminen kehonrakennukseen ja fitness-urheiluun keskittyvä tapahtuma. Siihen osallistuu vuosittain noin 17 000 urheilijaa 39 eri lajissa. Kaupungissa järjestetään lisäksi muun muassa Columbuksen maraton ja ravikilpailuja Scioto Downs -radalla.
Galleria

Taivaanrantaa
Rhodes-torni (virastoja)
Leveque-torni
Pääkatu yövaloissa